Electrecord

Electrecord este o casă de discuri din România. Ea a fost înfiinţată în 1932 la Bucureşti, într-un timp cînd imprimările discografice româneşti erau aproape exclusiv realizate de reprezentanţe locale ale marilor companii din Occident. În 1948, cînd toate industriile din România au fost naţionalizate, Electrecord a devenit casă de discuri unică. Această poziţie s-a păstrat pentru următoarea jumătate de secol şi a fost abolită după 1989, odată cu revenirea statului român la economia de tip capitalist. Din 1990 au luat fiinţă numeroase alte case de discuri – deşi iniţial sprijinite de Electrecord, ele au ajuns concurente serioase în numai cîţiva ani. Aflat în pragul falimentului, fostul deţinător al monopolului şi-a vîndut în 1998 toate utilajele către o firmă străină. Astăzi Electrecordul execută relativ puţine înregistrări, activitatea de bază fiind reeditarea materialelor din anii şaizeci–optzeci.